超強颱風浣熊 (2014年)

係2014年太平洋颱風季第八個起咗名嘅風暴，亦係呢個颱風季強度第二嘅風暴。呢個颱風喺菲律賓嗌做Florita，喺日本嗌做平成26年颱風第8號，喺臺灣嗌做強烈颱風浣熊。呢個颱風好猛，據日本氣象廳，呢個颱風係日本過去十年來遇過嘅最強颱風，喺2014年7月時吹襲沖繩以及日本好多個縣，對日本嘅太平洋工業帶造成好大衝擊。

喺沖繩地區造成嚴重破壞後，呢個颱風繼續吹襲日本本土九州西海岸，然後繼續吹向日本中部。颱風行過日本好多個縣，有將近百萬日本民眾緊急疏散。日本有100幾單傷亡報告，死咗10人，有7個係直接被害，3個死於颱風天氣導致嘅疾病。颱風過境時或者之後，有好多縣出現建築受損、大範圍洪水、設施毀壞嘅情況。幾乎成個日本都有全日暴雨、伴以短時雷雨大風嘅天氣。呢個颱風沿住日本東岸行時逐漸減弱，喺7月11號行到東京灣時就已經減弱爲熱帶風暴。

氣象歷程 
喺6月30號，日本氣象廳記錄到喺楚克東部220公里處生成一個熱帶擾動，呢個熱帶擾動形成大面積嘅低壓區同對流。當時氣象廳預測第二日呢個區域會有生成熱帶氣旋嘅可能。到7月2號，氣象廳將低壓區升爲熱帶低氣壓，同時聯合颱風警報中心發出，嗰時呢個區域由於一啲有利因素形成對流雲帶，有低垂直風切變。7月3號上晝，日本氣象廳對呢個熱帶低氣壓發出烈風警報。此外聯合颱風警報中心亦將佢升爲強對流熱帶低壓。遞日，警報中心將佢由熱帶低壓升爲熱帶風暴，並且已經編號爲08W。

7月4號上晝，氣象廳亦將佢由熱帶低壓升爲熱帶風暴，起名爲「浣熊」，編號1408，嗰時嘅微波圖像顯示浣熊形成緊風眼。接住喺UTC 9：00，氣象廳升佢爲強熱帶風暴，之後浄係三個鐘嗟，又升佢爲颱風，嗰時佢沿住副熱帶高壓嘅南沿一路向西北移動。遞日，聯合颱風警報中心亦都定浣熊爲颱風，嗰時嘅浣熊經已有夠曬厚嘅颱風雲來圍住風眼氹氹轉。7月5號朝早，浣熊重係咁猛不但只重強下添，啲厚雲包到颱風眼實一實，而隻眼有45公里闊，有極強嘅漩流。當呢個颱風入到菲律賓嘅責任範圍時，菲律賓大氣地球物理及天文管理局幫佢起咗個本地名做Florida。7月6號，浣熊嘅風眼去到好大嘅尺吋，有65公里闊，隻眼圓到接近中心對稱。聯合颱風警報中心用微波成像發現到浣熊出現強對流中心同對流帶，極向流出好強，雲圖顯示出不斷增強緊風暴嘅輻射綫。

浣熊持續增強，好快就達到超強颱風級別，風速達一分鐘130海里，當颱風埋近日本西南面嘅縣沖繩時，畀日本方面起名爲平成26年颱風第8號。到日本時間7月7號7：00，浣熊中心風速達180 km/h，200公里半徑範圍內嘅風速超過90 km/h。喺日本時間18：20，氣象廳對宮古島、久米島發出風暴特別警報，之後輪到成個沖繩本島都喺特別警報範圍內。之後個颱風降級爲三級颱風，7月8號時就唔再係超強颱風。入夜，浣熊行過沖繩，而日本本土嘅九州鹿兒島縣掛起颱風預警，嗰時颱風中心嘅最高風速達162 km/h。

7月9號上晝，浣熊嘅移動變慢，以25 km/h嘅速度沿住九州西岸向東北偏北移動，影響範圍達長崎縣嘅五島列島。嗰時颱風嘅氣壓增到965百帕，導致颱風半徑內有強風，其中西部風速100 km/h，東部風速300 km/h，伴有大面積強雷暴。當日晏晝，浣熊轉爲向東移動，氣壓增至970百帕，最大風速110 km/h，喺離長崎縣佐世保市332公里處時，浣熊減弱爲強熱帶風暴，隻風眼亦都就來無。日本氣象廳預報喺遞日上晝浣熊會喺九州西部啲縣度登陸。日本時間7月10號上晝7點，浣熊登陸九州鹿兒島縣阿久根市，爲成個日本帶來強降水，之後風暴繼續向東穿過宮崎縣，喺上晝10點，風暴入返太平洋，嗰時移動速度增到45 km/h，最大風速90 km/h。當日晏晝，浣熊喺四國海域向本州奔襲，嗰時最大氣壓985百帕，半徑範圍內最大風速喺西北部同東南部分別爲390 km/h同600 km/h。日本時間晏晝6點半左右，浣熊又一次登陸，呢次係本州和歌山縣田邊市，跟住浣熊沿海岸向東北偏東移動，減弱爲熱帶風暴。

日本時間7月11號凌晨兩點半，浣熊行過伊豆半島最南端，直接吹襲，同時以35 km/h嘅速度持續接近東京灣。嗰時聯合颱風警報中心已經將佢降爲熱帶低壓，兼且好快唔再監視。日本時間朝早五點，浣熊經過東京灣，喺千葉縣富津市又登陸多次，之後迅速衰弱。到中午時分，浣熊轉化爲溫帶氣旋，然後繼續沿日本東北地方各個縣嘅岸綫移動，嗰時最大風速得45 km/h，最高氣壓990百帕，已經無能力再增強或者繼續衝擊陸地。當浣熊抵達福島縣海域時，日本氣象廳亦都唔再監視浣熊接落近七日嘅活動。風暴嘅殘雲繼續喺日本北部各縣度落大雨，到咗13號，浣熊喺顎霍次克海域完全消散。

防災工作 
到7月6號，日本氣象廳就已經對琉球群島嘅居民掛起警報，話浣熊係日本遇過嘅最強颱風之一；當時氣象廳預報呢個颱風將會以910百帕嘅氣壓經過琉球群島。日本氣象廳將浣熊同嘅相比來警告，颱風南施喺日本嘅名嗌做「第二室戶颱風」，呢個颱風錄得嘅氣壓高達925百帕。之後氣象廳開始監控浣熊，而菲律賓大氣地球物理及天文管理局話個颱風無乜可能影響到菲律賓地方，但就估唔到之後個颱風加強咗西南季風，令菲律賓啲地方落大雨。

臺灣時間7月7號凌晨三點時，臺灣嘅中央氣象局對幾乎轄內全境發出強風豪雨警報。入夜時，由於颱風轉向偏北方向移動，氣象局繼續對臺灣島東部、北部海面發出颱風警報，呢個係臺灣方面對浣熊嘅最後警報。亦係同一日，中國大陸方面嘅對浣熊發出颱風藍色預警信號，不過無更嚴重嘅警報，因爲浣熊無點影響到中國大陸區域。亦係呢日，由於浣熊嘅環流帶來咗強風及海上風浪，馬來西亞氣象局發出危險警報，呢時浣熊喺大馬沙巴古達東北方1995公里處，不過可以影響到海上作業及水上運動，噉係因爲浣熊加強咗西南季風，當時風速喺40到50 km/h之間，吹出嘅浪高達3.5米。

7月7號，日本氣象廳對颱風經過地區嘅居民發出咗最高嘅特別警報。氣象廳喺2013年創立特別警報，表示呢個氣象災害會好嚴重，而呢次係第二次發出特別警報，第一次用時係因爲。當時預計個颱風會喺颳過沖繩北部後重猛下添，兼且會喺佢500公里嘅半徑範圍內造成嚴重損失。氣象廳亦警報話14米高嘅大浪會衝擊到宮古島同沖繩島。沖繩好多地方畀雨量達80 mm/h嘅暴雨襲擊，同時亦畀颱風環流導致嘅風暴潮衝擊。由於打颱風時係日本嘅夏雨季，颱風會引發好危險嘅山泥傾瀉同洪水氾濫。7月5號，美軍駐喺沖繩嘅就已經落令疏散咗啲飛機。嘉手納空軍第十八聯隊指揮官占士·克恪喺互聯網度發佈話呢個颱風好牙煙，預見會對空軍基地有所損毀。

沖繩有19個市町村共59萬人緊急疏散，呢個人數佔到沖繩人口嘅三分一，其中包括宮古島兩萬五千戶家庭共五萬五千人、以及首府那霸13萬8千人嘅居民。

攷 

2014年太平洋颱風季